Sibanye se verwagte werksverliese in SA bykans gehalveer - Solidariteit WêreldSolidariteit Wêreld
Tuis › Soldeer › Sibanye se verwagte werksverliese in SA bykans gehalveer
Sibanye se verwagte werksverliese in SA bykans gehalveer
Woensdag | 12 Junie | 2019
Mining Weekly berig dat ʼn konsultasieproses met belanghebbendes oor die herstrukturering van Sibanye-Stillwater SA se goudbedrywighede tot gevolg gehad het dat die verwagte werksverliese gehalveer kon word tot ongeveer 3 450.
Toe die edelmetaalvervaardiger in Februarie met ʼn afleggingsproses begin het, was verwag dat 5 870 Sibanye-werknemers en 800 kontrakteurs hul werk sou verloor. Die afleggingsproses het gevolg op volgehoue finansiële verliese wat sedert 2017 by die Beatrix 1-skag en by Driefontein se skagte 2, 6, 7 en 8 gely is.
Sibanye het Woensdag gesê dat vrywillige skeiding, vroeë aftrede en natuurlike personeelafname die grootste gedeelte van die 3 450 geaffekteerde werksgeleenthede uitmaak, terwyl gedwonge afleggings tot omtrent 800 werknemers en 550 kontrakwerkers beperk is.
Ooreenkomste is met belanghebbendes bereik dat die Driefontein 8-skag in bedryf sal bly solank dit gemiddeld oor enige aaneenlopende tydperk van drie maande wins gemaak het. Geen lewensvatbare alternatiewe kon egter vir die Beatrix 1-skag en Driefontein se skagte 2, 6 en 7, asook vir die Beatrix 2-aanleg gevind word nie. Derhalwe gaan die Beatrix- en die Driefontein 2-skagte onder sorg en onderhoud geplaas word, terwyl die Driefontein 6- en 7-skagte en die Beatrix 2-aanleg gesluit gaan word.
Sibanye beplan om verdere kostebenoeiing te bewerkstellig onder meer deur die rasionalisering van enkelverblyf-eenhede, opleidingsfasiliteite, beroepsgesondheidsentrums en fasiliteite wat primêre gesondheidsorg bied.